b'\n_START_ARTICLE_\nCarl Lindh\n_START_PARAGRAPH_\nCarl Axel Alexander Lindh (4. syyskuuta 1882 Piikki\xc3\xb6 \xe2\x80\x93 11. helmikuuta 1970 Helsinki) oli suomalainen everstiluutnantti ja toimitusjohtaja._NEWLINE_Lindhin vanhemmat olivat eversti Emil Adolf Lindh ja Bertha Maria Helenius. H\xc3\xa4n k\xc3\xa4vi Haminan kadettikoulun ja Jelisavetgradin ratsukoulun. H\xc3\xa4nest\xc3\xa4 tuli luutnantti 1905._NEWLINE_Lindh palveli ratsuv\xc3\xa4ess\xc3\xa4 upseerina 1905\xe2\x80\x931908. H\xc3\xa4n oli Helsingin poliisilaitoksen ohjaavana upseerina 1908\xe2\x80\x931911,  Helsingin kaupungin apulaispalomestarina 1913\xe2\x80\x931917 ja Paperitehtaitten myyntikonttorin johtajana Moskovassa lyhyesti vuonna 1917. Lindh osallistui Suomen sis\xc3\xa4llissotaan vuonna 1918 Uudenmaan rakuunarykmentiss\xc3\xa4 eskadroonan p\xc3\xa4\xc3\xa4llikk\xc3\xb6n\xc3\xa4. H\xc3\xa4n oli Suomen Paperitehtaiden yhdistyksen apulaisjohtajana 1919\xe2\x80\x931921 ja Suomen Paperikonttorin toimitusjohtajana 1922\xe2\x80\x931946. Lindh ylennettiin ratsumestariksi ja majuriksi 1918 sek\xc3\xa4 everstiluutnantiksi reserviss\xc3\xa4 1933. Talvi- ja jatkosodan aikana h\xc3\xa4n oli erikoisteht\xc3\xa4viss\xc3\xa4._NEWLINE_Lindh toimi vuonna 1931 perustetun Vapaussodan Kentt\xc3\xa4harmaat -j\xc3\xa4rjest\xc3\xb6n toisena puheenjohtajana j\xc3\xa4\xc3\xa4k\xc3\xa4rimajuri Ragnar Gr\xc3\xb6ningin rinnalla. H\xc3\xa4n oli Vapaussodan Rintamamiesliiton puheenjohtajana vuosina 1935\xe2\x80\x931944, aina j\xc3\xa4rjest\xc3\xb6n lakkauttamiseen saakka. Vuonna 1941 Lindh valittiin mukaan SS-vapaaehtoistoimikuntaan ja syksyll\xc3\xa4 1944 h\xc3\xa4n oli saksalaisten organisoiman Vapaan Suomen Liike -vastarintaj\xc3\xa4rjest\xc3\xb6n Suomen organisaation johtajana. Lindh v\xc3\xa4ltti kuitenkin sodan j\xc3\xa4lkeen tutkinnan ja syytetoimet vaikka joitakin vastarintaliikkeess\xc3\xa4 mukana olleita tuomittiinkin maanpetoksesta._NEWLINE_Carl Lindh oli naimisissa vuodesta 1909 Signe Maria Fabritiuksen kanssa.'